Вдъхновяваща, успешна и красива – предизвикателството да бъдеш жена

*„Уважението към жената е мерило на прогреса*

 *на нацията и социалния живот.“*

*Виктор Юго*

Светът ни е изтъкан от контрасти – бели и черни цветове, добри и лоши души, истина и лъжа, коректност, прецизност и фалш, илюзия – все неща, с които се срещаме по пътя на живота ни. Неминуемо всеки един изживян миг оставя белег в същността ни – малък отпечатък, който винаги личи, когато някой ни погледне в очите. Това ни кара да променяме поведението си спрямо ситуациите, в които попадаме, но не би могло да промени истинската човешка душевност. Природата сменя сезоните си, променя облика, външността си, но не и инстинктите на съществата в нея. Те – инстинктите – са пропити във всяка малка фибра в тялото ни и са част от всяко ъгълче на душата ни. Дадени са ни, за да ни служат като градивни частици на това, което създаваме цял живот, а именно него – живота.

Важна част от природата на нежния пол е женствеността. Тя е всичко, което една жена притежава. И ако това ви се струва твърде малко, то съвсем не е така. Напротив – женствеността е необятна, цяло богатство – пищно и многообразно, ковчеже с пиратско съкровище, величествен океан с множество лица, пазещ дълбоко своите тайни, галерия на именит художник, пищна, дръзка, просто красива, женствеността е тази, която омайва и вдъхновява. Има нещо приказно магическо в тази женска същност, тайнствено, проникновено, будещо любопитство у всеки, който се е докоснал до него; като мъртво течение, което бавно и леко те носи в дълбоките океански бездни. Женствеността е ярко изразена във външността ни несъмнено, но най-съществената част от нея е скрита в душите ни. Веднъж отключена от нежната сила на някой мъж, тя се превръща в истинска стихия, бушуващ ураган от чувства, който изпепелява всичко лошо чрез нежността, добротата, обичта, нестихващата страст и желание за живот.

Не е ли най-мила и значима прегръдката, с която любимата дарява вечер вкъщи след уморителния ден; не са ли най-скъпи и свидни моментите, когато майката на отрочето бди над него, милва го и го обгрижва с най-нежни думи; не е ли била най-утешителна майчината прегръдка в детските години, когато след тежките училищни задачи и поредните болезнени падания помилва и промие раните – физически и душевни; не е ли истинската жена тази, която с търпение да съпреживее и болката; не е ли тя тази, която се преобразява всеки ден в различни роли – на домакиня, на обична майка, дива непозната и необуздана самодива, която разпалва страстта и любовта отново и отново. Жената носи у себе си стремежа към създаване на съвършенството и това е смисълът на нейната женствена природа, най-красивото проявление на женствеността.

Върви през живота и времето от ден в ден, от век във век – с болката на света, надвесена над люлката и над сигурността на Земята! Силна в своята нежност. Не случайно образът на Родината се дава в образ на жена. Не случайно пролетта идва в образа на девойка. Не случайно революцията, свободата, правдата открай време стоят на пиедестала в образа на жена. Най-хубавите думи: обич, нежност, вярност, радост, любов, гордост, смелост, доброта, светлина и мечта са от женски род. В трудния път на народа ни през вековете жената навсякъде е била наравно с мъжете – в страданията, в борбата, в погрома и победите. Тя ражда Аспарух, войните на Калоян, Симеон, ражда Сирма войвода, Райна княгиня, Ботев, Левски, търсеше жадно свободата.Красива, умна, нежна – това са само част от „оръжията”, които използва, за да постигне желанията си. И докато на мъжа е дадена способността със сила, трезва мисъл и устойчивост да гради в живота си, то на жената е дадена женствеността – в нея е събран цял един отделен свят, изпълнен с чувственост, креативен и сам по себе си борбен, безстрашен пред това да се покаже пред останалия свят. И в същото време индивидуално емоционален и раним, крехък и сложно структуриран по отношение на моралните категории, макар че в повечето случаи тя е само една и това е любовта. Нежният и елегантен свят на женското съсловие е един своеобразен театрален спектакъл, превъплъщавайки се в различни роли, жената владее по-добре ситуацията и извоюва мястото си на много социални поприща. В уюта и спокойствието на дома тя показва истинското си аз, но то е също толкова многолико, завладяващо и интригуващо, без да има причина у близките й да се създава чувство на тъмно раздвоение. Напротив, това е по-скоро нитна сплав, която държи здрави основите на семейната крепост, поддържа пламтящ огъня на страстта, вдъхновява и нежно подтиква творческото създаване на пълноценно кипящ живот.

Жената не бива да иска да притежава това, което имат мъжете, защото има повече. Коко Шанел казва: ”Не знам защо жените искат да имат всичко, което имат мъжете. Нали, между впрочем, жените имат мъже.” Всяко чувство, всяка тръпка, всяко желание е много по-силно, по-обсебващо и магнетично, когато е пречупено през призмата на женствеността. Притежава по-силна сетивност, защото: „най-мощната сила на света - вярата, най-стимулиращият дар - надеждата и единствената реалност – любовта.” Жената има способността да живее, създавайки условието, да бъде себе си тук и сега, а не да прекара съществуването си в приготовления за живота. Тя умее да дава начало на един градивен процес, тайно предвкусвайки крайните постижения, може да бъдем музата, да вдъхнови създателя й, да използва точния метод за финализирането на цялостната идея. Женствеността е символ на спокойствието, добротата, красотата и любовта. Тя е основният детайл в женската природа, който носи в себе си стремеж към сътворяване, а каква по-добра предпоставка да предопределиш вечността, създавайки нов, по-добър, по-красив, по-романтичен истински пълноценен живот.

*„... и то какъв живот!” – Н. Вапцаров*

Борислава Узунова, Сливен